Threads

Threads on yhdysvaltalaisen Metan yhteisöpalvelu, joka tehtiin Elon Muskin omistaman Twitterin kilpailijaksi. Threadsiä on kuvailtu Twitterin ”siistitymmäksi” ja ”ystävällisemmäksi” versioksi, joka on myös johtanut syytöksiin sisällön sensuroinnista. Sovellus julkaistiin heinäkuussa 2023, ja se keräsi ensimmäisen viiden päivän aikana yli 100 miljoonaa käyttäjää. Sovellus toimii maailmanlaajuisesti yli sadassa maassa, mutta sitä ei ole vielä julkaistu Euroopan unioniin. Toimiakseen Threads tarvitsee pääsyn huomattavaan määrään älylaitteen käyttäjän henkilökohtaisia tietoja, mikä ei sovi EU:lle. Sovellus kerää tietoja muun muassa käyttäjän selaushistoriasta, terveystiedoista, maksutavoista, sijainnista ja yhteystiedoista.

Toiminta 
Threadsissa käyttäjä voi kirjautua sovellukseen Instagram-tunnuksilla. Sovellus tarjoaa mahdollisuuden lähettää enintään 500 merkkiä sisältäviä tekstijulkaisuja. Sovelluksessa voi jakaa kuvia, linkkejä ja videoita. Se tarjoaa myös kommentointimahdollisuuden.

Erona Twitteriin Threadsissä ei ole aihetunnisteita ja hakupalkkia voi käyttää ainoastaan muiden tilien löytämiseen. Käytännössä käyttäjä näkee ainoastaan sisältöä, joka ilmestyy hänen aikajanalleen Metan algoritmin ohjaamana. Aikajanalla esiintyy myös sisältöä tileiltä, joita käyttäjä ei seuraa. Threadsiä voi käyttää ainoastaan mobiililaitteella.

Lähteet 

Yhteisöpalvelut
Yhdysvaltalaiset yritykset
Meta